**ซัลเบอาตี นิการากัว** (สเปน: *Salve a ti, Nicaragua*) เป็นชื่อเรียกของเพลงชาติแห่งสาธารณรัฐนิการากัว ประพันธ์คำร้องโดย ซาโลมอน อีบาร์รา มายอร์กา (Salomón Ibarra Mayorga) เรียบเรียงทำนองโดย ลุยส์ อา. เดลกาดีโย (Luis A. Delgadillo) เพลงนี้ได้รับการยอมรับเป็นเพลงชาตินิการากัวอย่างเป็นทางการเมื่อวันที่ 20 ตุลาคม พ.ศ. 2472

ทำนองของเพลงนี้เกิดขึ้นในช่วงคริสต์ศตวรรษที่ 17 โดยใช้เป็นเพลงสวดในคริสต์ศาสนาโดยบาทหลวงชาวสเปน ซึ่งในเวลานั้น นิการากัวยังถือเป็นแคว้นหนึ่งที่อยู่ภายใต้การปกครองของจักรวรรดิสเปน ต่อมาในช่วงปีแรก ๆ แห่งการเรียกร้องเอกราชของชาวนิการากัว เพลงนี้ก็ได้ถูกใช้เป็นเพลงสรรเสริญต่อความยุติธรรมของศาลสูงสุดแห่งรัฐของนิการากัว ซึ่งต่อมาได้เข้าร่วมเป็นสมาชิกในสหพันธ์สาธารณรัฐอเมริกากลาง

บทเพลงซัลเบอาตี นิการากัว ถูกแทนที่ด้วยเพลงอื่นเป็นระยะ ๆ ถึง 3 ครั้งระหว่างยุคแห่งความวุ่นวายทางการเมืองและการปฏิวัติ แต่ที่สุดเพลงนี้ก็ได้กลับมามีการใช้อีกครั้งในวันที่ 23 เมษายน พ.ศ. 2461 เมื่อการปฏิวัติเสรีนิยมครั้งสุดท้ายของนิการากัวได้สิ้นสุดลง หลังจากนั้นรัฐบาลจึงได้จัดให้มีการประกวดเนื้อร้องสำหรับเพลงชาติเพลงใหม่ ซึ่งเงื่อนไขของเนื้อร้องใหม่นี้จะต้องกล่าวถึงเพียงสันติภาพและการทำงานเท่านั้น เนื่องจากประเทศในเวลานั้นเพิ่งจะสิ้นสุดภาวะสงครามกลางเมือง ซึ่งเงื่อนไขดังกล่าวทำให้นิการากัวเป็นประเทศเดียวในแถบละตินอเมริกาที่ใช้เพลงชาติซึ่งมีเนื้อหากล่าวถึงสันติภาพ มิได้กล่าวถึงสงครามอย่างชาติอื่นในบริเวณเดียวกัน

รัฐบาลชุดใหม่ของนิการากัวซึ่งนิยมสเปนและมีแนวคิดอนุรักษนิยม ได้มอบรางวัลชนะเลิศให้แก่ผลงานของซาโลมอน อีบาร์รา มายอร์กา ครูและกวีชาวนิการากัว และได้ประกาศใช้เพลงซัลเบอาตี นิการากัวเป็นเพลงชาติแทนเพลง "เอร์โมซา โซเบรานา" (Hermosa Soberana - อาจแปลเอาความได้ว่า "อธิปไตยที่งดงาม") ซึ่งเป็นเพลงมาร์ชที่มีเนื้อหาปลุกเร้าให้ผู้คนเข้าสู่สงครามต่อต้านสเปน และแสดงถึงความอึดอัดใจที่ชาวนิการากัวมีรากเหง้าจากวัฒนธรรมสเปนอย่างฝังรากลึก

บทร้อง
------

|  |  |
| --- | --- |
| **ภาษาสเปน** | **คำแปล** |
| ¡Salve a ti, Nicaragua! En tu suelo
ya no ruge la voz del cañón,
ni se tiñe con sangre de hermanos
tu glorioso pendón bicolor.
Brille hermosa la paz en tu cielo,
nada empañe tu gloria inmortal,
¡que el trabajo es tu digno laurel
y el honor es tu enseña triunfal! | จงเจริญเถิด นิการากัว! แผ่นดินของเธอ
ไม่มีซึ่งเสียงปืนใหญ่คำรามอีกต่อไป
ไม่มีทั้งเลือดของน้องพี่เปรอะเปื้อน
บนธงสองสีอันประเสริฐของเธอ
ขอสันติภาพจงเปล่งประกายบนฟากฟ้า
และความรุ่งโรจน์ของเธอจงอย่าได้อับแสง
ด้วยการทำงานคือเกียรติยศที่ได้รับของเจ้า
และเกียรติยศเป็นสัญลักษณ์แห่งชัยชนะของเจ้า! |  |

ดูเพิ่ม
-------

* ธงชาตินิการากัว
* ตราแผ่นดินของนิการากัว
* เอร์โมซาโซเบรานา
* ลากรานาดา

อ้างอิง
-------

แหล่งข้อมูลอื่น
---------------

* ซัลเบอาตี นิการากัว (บรรเลง)

| * ด
* ค
* ก
เพลงชาติของประเทศในทวีปอเมริกาเหนือและทวีปอเมริกากลาง |
| --- |
| รัฐเอกราช | กัวเตมาลา · กรีเนดา · คอสตาริกา · คิวบา · แคนาดา · จาเมกา · เซนต์คิตส์และเนวิส · เซนต์ลูเชีย · เซนต์วินเซนต์และเกรนาดีนส์ · สาธารณรัฐโดมินิกัน · ดอมินีกา · ตรีนิแดดและโตเบโก · นิการากัว · บาร์เบโดส · บาฮามาส · เบลีซ · ปานามา · เม็กซิโก · สหรัฐอเมริกา · เอลซัลวาดอร์ · แอนทีกาและบาร์บิวดา ·ฮอนดูรัส · เฮติ |
| ดินแดนอาณานิคม | 

|  |  |
| --- | --- |
| เดนมาร์ก | กรีนแลนด์ |
| ฝรั่งเศส | กัวเดอลุป · มาร์ตีนิก · แซ็ง-บาร์เตเลมี · แซ็ง-มาร์แต็ง · 
แซงปีแยร์และมีเกอลง |
| เนเธอร์แลนด์ | อารูบา · เนเธอร์แลนด์แอนทิลลีส · กือราเซา |
| สหราชอาณาจักร | แองกวิลลา · เบอร์มิวดา · หมู่เกาะบริติชเวอร์จิน · หมู่เกาะเคย์แมน · มอนต์เซอร์รัต · หมู่เกาะเติกส์และเคคอส |
| สหรัฐอเมริกา | เปอร์โตริโก · หมู่เกาะเวอร์จินของสหรัฐอเมริกา |

 |